Dag7: Verwag die goeie nuus van Jesus - www.bybelkennis.co.za
by Coen Slabber · Published 07/12/2016 · Updated 23/11/2016
Baie mense geniet die uitsien en verwagting van 'n gebeurtenis net so baie as wat hulle die gebeurtenis self geniet. Die verwagting – 'n gevoel van opgewondenheid en vreugde – is waaroor Avent gaan. Ons merk elke dag af soos ons wag vir Kersfees om te kom – die viering van Christus se geboorte.
Dink jou in hoe die Joodse mense moes gevoel het. Vanaf hulle geboorte het hulle geleer van die Messias wat sou kom. In Sagaria 9:9 lees ons:
Jubel, Sion! Juig, Jerusalem! Jou koning sal na jou toe kom. Hy is regverdig en hy is 'n oorwinnaar, hy is nederig en hy ry op 'n donkie, op die hingsvul van 'n donkie.
Nader ons Advent met vrees en bewing? Verstaan ons die betekenis van wat gebeur het daardie dag toe Jesus gebore is? Vul ons hierdie dae met danksegging en lof vir die wonderwerk van "God met ons?" Loop ons harte oor met verwagting van die goeie nuus van Jesus se geboorte sodat ons nie anders kan om ander daarvan te vertel nie? Sê ons soos Petrus en Johannes:
Wat ons betref, dit is onmoontlik om nie te praat oor wat ons gesien en gehoor het nie (Handelinge 4:20).
Lei ons verwagting na verkondiging? Advent is 'n tyd wat anders is as die res van die jaar. Harte is oop vir die goeie nuus – meer as enige ander tyd van die jaar. Mag ons verwagting van wat ons weet, lei tot 'n begeerte om aan ander die goeie nuus wat die wêreld verander het, te vertel: 'n Verlosser is gebore; Hy is Christus die Here.
Vandag is daar vir julle in die stad van Dawid die Verlosser gebore, Christus die Here (Lukas 2:11).